钦定古今图书集成/明伦汇编/家范典/第003卷 > 顾炎武日知录 > 《分居》
## 钦定古今图书集成/明伦汇编/家范典/第003卷 > 顾炎武日知录 > 《分居》

宋孝建中，中军府录事参军周殷启曰：“今士大夫父
母在而兄弟异居，计十家而七；庶人父子殊产，八家
而五。其甚者乃危亡不相知，饥寒不相恤，忌疾谗害
其间不可称数。宜明其禁，以易其风。”当日江左之风
便已如此。《魏书·裴植传》云：“植虽自州送禄奉母及赡
诸弟，而各别资财，同居异爨，一门数灶。”盖亦染江南
之俗也。隋卢思道聘陈，嘲南人诗曰：“共甑分炊饭，同
铛各煮鱼。”而《地理志》言：蜀人敏慧轻急，尤足意钱之
戏。小人薄于情礼，父子率多异居。《册府元龟》，唐肃宗
乾元元年四月诏百姓中有事亲不孝，别籍异财，玷
污风俗，亏败名教，先决六十，配隶碛西。有官品者，禁
身闻奏。《宋史》：太祖开宝元年六月癸亥，诏荆、蜀民祖
父母、父母在者，子孙不得别财异居。二年八月丁亥，
诏川峡诸州，察民有父母在而别籍异财者，论死。太
宗淳化元年九月辛巳，禁川、峡民父母在，出为赘婿。
真宗大中祥符二年正月戊辰，诏诱人子弟析家产
者，令所在擒捕流配。其于教民厚俗之意，可谓深且
笃矣。《辽史》：圣宗统和元年十一月，诏：民有父母在别
籍异居者坐罪。若刘安世劾章惇“父在别籍异财，绝
灭义礼，则史传书之，以为正论。”马亮为御史中丞，上
言“父祖未葬，不得别财异居。”乃今之江南，犹多此俗。
人家儿子娶妇，辄求分异。而老成之士有谓二女同
居，易生嫌竞。式好之道，莫如分爨者，岂君子之言与？
《史记》言商君治秦，令民有二男以上不分异者，倍其
赋。又言秦人家富子壮则出分，家贫子壮则出赘，以
为国俗之敝。而陆贾家于好畤，有五男，出所使越得
橐中装卖千金，分其子，子二百金，令其生产。陆生常
安驷马从，歌舞琴瑟，侍者十人，宝剑直百金，谓其子
曰：“与汝约：过汝，汝给吾人马酒食极欲，十”日而更。所
死家得宝剑车骑侍从者，后人或谓之为“达。”至唐姚
崇遗令，以达官身后，子孙失荫，多至贫寒。斗尺之间，
参商是竞，欲仿陆生之意，预为分定，将以绝其后争。
呜呼！此衰世之意也。

汉桓帝之世，更相滥举，时人为之语曰：“举秀才，不知
书，察孝廉，父别居。”当世之俗，犹以分居为耻。若吴之
陈表，世为将督，兄修亡后，表母不肯事修母。表谓其
母曰：“兄不幸早世，表统家事，当奉嫡母。母若能为表
屈情承顺嫡母者，是至愿也。母若不能，直当出别居
耳。”由是二母感悟雍睦，可以见东汉之流风矣。
陈氏《礼书》言周之盛时，宗族之法行，故得以此系民
而民不散。及秦用商君之法，富民有子则分居，贫民
有子则出赘。由是其流及上，虽王公大人亦莫知有
敬宗之道，寖淫后世，习以为俗。而时君所以统驭之
者，特服纪之律而已。间有纠合宗族，一再传而不散
者，则人异之，以为义门，岂非名生于不足欤。

应劭《风俗通》曰：“凡兄弟同居，上也；通有无，次也；让其
下耳。岂非中庸之行，而今人以为难能者哉？”

张公艺九世同居，高宗问之，书忍字百馀以进，其意
美矣，而未尽善也。居家御众，当令纪纲法度截然有
章，乃可行之永久。若使姑妇勃谿，奴仆放纵，而为家
长者，仅含默隐忍而已。此不可一朝居，而况九世乎？
善乎！浦江郑氏对太祖之言曰：“臣同居无他，惟不听
妇人言耳。”此格论也，虽百世可也。

唐元宗天宝元年正月，敕：“如闻百姓有户高丁多，苟
为规避，父母见在，乃别籍异居。宜令州县勘会，其一
家之中有十丁已上者，放两丁征行赋役；五丁已上，
放一丁即令同籍共居，以敦风教。其赋丁孝假，与免
差科。可谓得化民之术矣。